คลังจ่อลดภาษีบุคคล-เก็บที่ดิน
คลังปฏิรูปโครงสร้างภาษีใหญ่ ลดบุคคลธรรมดา เก็บภาษีที่ดิน
12 พ.ย. 2558

คลังปฏิรูปโครงสร้างภาษีใหญ่ ลดบุคคลธรรมดา เก็บภาษีที่ดิน
นายสมชัย สัจจพงษ์ ปลัดกระทรวงการคลัง เปิดเผยว่า นายสมคิด จาตุศรีพิทักษ์ รองนายกรัฐมนตรี ได้ให้นโยบายกระทรวงการคลังเสนอโครงร่างปฏิรูปภาษีให้พิจารณาภายในสิ้นปีนี้ เนื่องจากรัฐบาลจะปฏิรูปภาษีให้ทันในรัฐบาลชุดนี้ โดยการปฏิรูปภาษีมีทั้งการเพิ่มลดอัตรา การพิจารณาประเภทภาษีใหม่ ในส่วนของภาษีนิติบุคคลได้มีการทำไปมากแล้วโดยการลดอัตราจาก 30% เป็น 20% เป็นการถาวร จึงจะไม่มีการปรับอะไรมากอีกในส่วนนี้
สำหรับภาษีบุคคลธรรดาจะมีการลดอัตราที่ปัจจุบันเก็บสูงสุด 35% ให้ต่ำลง แต่ยังเปิดเผยไม่ได้ว่าจะลดเป็นเท่าไร เพราะจะทำไปพร้อมกับพิจารณาค่าลดหย่อน การหักค่าใช้จ่าย ซึ่งเป็นอัตราที่มีความเหมาะสม ทำให้การเสียภาษีบุคคลธรรมดาไม่คิดจะหลีกเลี่ยงภาษีนิติบุคคล เพราะจะไม่คุ้ม
นอกจากนี้ การปรับโครงสร้างภาษีบุคคลธรรมดา ต้องแน่ใจว่าจะสามารถขยายภาษีได้ ไม่ล้มเหลวเหมือนการลดภาษีนิติบุคคลจาก 30% เป็น 20% ซึ่งไม่สามารถขยายฐานภาษีได้เลย โดยผู้เสียภาษียังเท่าเดิม ทำให้เก็บภาษีต่ำกว่าเป้า เพราะผู้ประกอบการยังทำ 2 บัญชีอยู่
ด้านภาษีมูลค่าเพิ่มหรือแวตที่ปัจจุบันลดอัตราการจัดเก็บจากเพดาน 10% เหลือ 7% หากการดำเนินการระบบบัญชีเดียว และอีเพย์เมนต์จะเริ่มในปีหน้า หากประสบความสำเร็จจะทำให้เก็บเพิ่มขึ้นปีละ 1 แสนล้านบาท ซึ่งอาจจะไม่มีความจำเป็นต้องเพิ่มอัตราแวต อย่างไรก็ตามอัตราภาษีมูลค่าเพิ่มต่ำมาก ยังมีช่องเพิ่มขึ้นได้ แต่จะเป็นเรื่องสุดท้ายของการปฏิรูปภาษี เพราะเป็นเรื่องที่กระทบกับประชาชนจำนวนมาก
การปฏิรูปภาษีสรรพสามิต และกรมศุลกากรได้มีการแก้ไขกฎหมาย ซึ่งอยู่ระหว่างพิจารณาของคณะกรรมการกฤษฎีกา ก่อนเสนอ สานิติบัญญัติแห่งชาติ (สนช.) จะทำให้การจัดเก็บภาษีมีประสิทธิภาพมากขึ้น ส่วนสรรพสามิตจะมีการเปลี่ยนแปลงฐานราคาหน้าโรงงานมาเป็นขายปลีก และจะพิจารณาเพิ่มอัตราภาษีใหม่ที่เป็นสินค้าที่ให้โทษแก่ผู้บริโภคเพิ่มเติม ขณะที่สินค้าที่มีการเก็บภาษีไม่มากอาจจะมีการยกเลิก
นายสมชัย กล่าวว่า การปฏิรูปภาษีครั้งนี้ต้องขยายฐานเก็บภาษีมากขึ้น ปัจจุบันเก็บจากฐานเงินได้ 42% ฐานบริโภค 57% และฐานทรัพย์สิน 1% เท่านั้น จึงจำเป็นต้องขยายเพื่อให้เกิดความยุติธรรม ซึ่งที่ผ่านมามีการเก็บภาษีมรดกไปแล้ว ต่อไปจะมีการเก็บภาษีที่ดินและสิ่งปลูกสร้าง ซึ่งนายกรัฐมนตรีได้กำชับให้พิจารณาอย่างรอบคอบถึงผลกระทบที่จะเกิดขึ้น